Et tidligere medlem af regionsrådet i Nordjylland - Tina Juul Kjellberg (S) – er mandag i Retten i Hjørring blevet idømt tre måneders fængsel for bedrageri og dokumentfalsk.

Det skriver Nordjyske.

Faktisk er hun blevet idømt et års fængsel, men kun tre af månederne er gjort ubetinget.

Samtidig skal hun udføre 150 timers samfundstjeneste og betale 644.460 kroner tilbage til Region Nordjylland i erstatning.

I flere år modtog Tina Juul Kjellberg uberettiget 700.000 kroner i tabt arbejdsfortjeneste fra regionen.

Ifølge avisens oplysninger havde politikeren slet ikke haft det job, som hun påstod, at hun mistede indtægt fra ved at virke som folkevalgt.

Stod på i fire år

Bedrageriet stod på gennem fire år og startede, efter at hun blev fyret som udviklingskonsulent i Frederikshavn Kommune.

Selv om Tina Juul Kjellberg aldrig var ansat, afleverede hun ifølge Nordjyske en arbejdsgivererklæring om, at hun var ansat i et firma, der leverede mad ud af huset.

Siden er praksis på området blevet strammet i regionen.

Da den tidligere politiker blev bedt om at fremvise en lønseddel, blev hun opdaget.

Efter at have indsendt lønsedler, der blev opfattet som "primitive", bad regionen om politikerens skattemappe.

Politiet blev herefter involveret, og hun valgte i marts i år at trække sig fra regionsrådet.

Regionen krævede færre penge retur end det beløb, som den tidligere politiker modtog i fra 2015 til 2018.

Det skyldes, at hun var berettiget til et såkaldt fuldt vederlag på omkring 20.000 kroner årligt, såfremt hun ikke havde benyttet ordningen med tabt arbejdsfortjeneste.

I Retten i Hjørring tilstod Tina Juul Kjellberg og modtog dommen.